**MATERIAL INFORMATIV DESPRE CORUPȚIE**

**ȘI INFRACȚIUNILE DE CORUPȚIE**

**DEFINIREA CORUPȚIEI**

În spaţiul public, prin corupţie se înţelege, de cele mai multe ori, orice abatere de la moralitate, de la cinste şi de la datorie, care aduce atingere interesului unei persoane sau interesului public, în favoarea interesului unei alte entităţi bine determinate, de regulă privată. Transparency International a definit corupţia ca fiind folosirea abuzivă a puterii încredinţate, fie în sectorul public, fie în cel privat, în scopul satisfacerii unor interese personale sau de grup. Astfel, orice act al unei instituţii sau autorităţi care are drept consecinţă provocarea unei daune interesului public, în scopul de a promova un interes/profit personal sau de grup poate fi calificat drept „corupt”.

**Mica Corupție**

Prin mica corupție se înțelege acel sector din corupție care nu aduce atingere intereselor majorității indivizilor unui stat. În această categorie poate fi inclusă corupția unui cadru medical, a unui funcționar, etc., care prin deciziile lor favorizează un individ sau grup de indivizi în detrimentul altora, dar acest gen de nedreptate este limitată în timp și spațiu. Sumele de bani vehiculate sunt de o valoare redusă. Mica corupție apare sub forma unor mici favoruri care se fac între un număr mic de persoane.

**INFRACȚIUNILE DE CORUPȚIE**

Cele mai comune infracţiuni de corupţie prevăzute şi pedepsite de legea penală română, precum şi alte infracţiuni de serviciu sau în legătură cu serviciul care pot fi săvârşite de funcționarii publici sau personalul contractual din acdrul unei autorități/instituții publice:

**a) Luarea de mită**

Luarea de mită este fapta funcţionarului public care, direct ori indirect, pentru sine sau pentru altul, pretinde ori primeşte bani sau alte foloase care nu i se cuvin ori acceptă promisiunea unor astfel de foloase, în legătură cu îndeplinirea, neîndeplinirea, urgentarea ori întârzierea îndeplinirii unui act ce intră în îndatoririle sale de serviciu sau în legătură cu îndeplinirea unui act contrar acestor îndatoriri. Se pedepseşte cu închisoare de la 3 la 10 ani şi interzicerea exercitării dreptului de a ocupa o funcţie publică ori de a exercita profesia sau activitatea în executarea căreia a săvârşit fapta. Fapta este incriminată prin art.289 din Codul Penal.

**b) Darea de mită**

Darea de mită este fapta persoanei care promite, oferă sau dă bani ori alte foloase necuvenite unui funcţionar, în scopul ca acesta să îndeplinească, să nu îndeplinească ori să întârzie îndeplinirea unui act privitor la îndatoririle sale de serviciu, sau să îndeplinească un act contrar acestor îndatoriri. Se pedepseşte cu închisoarea de la 2 la 7 ani. Această faptă este incriminată prin art.290 din Codul Penal.

**c) Traficul de influenţă**

Traficul de influenţă este fapta de pretindere, primire ori acceptare a promisiunii de bani sau alte foloase, direct sau indirect, pentru sine sau pentru altul, săvârşită de către o persoană care are influenţă sau lasă să se creadă că are influenţă asupra unui funcţionar public şi care promite că îl va determina pe acesta să îndeplinească, să nu îndeplinească, să urgenteze ori să întârzie îndeplinirea unui act ce intră în îndatoririle sale de serviciu sau să îndeplinească un act contrar acestor îndatoriri. Se pedepseşte cu închisoarea de la 2 la 7 ani. Această faptă este incriminată prin art.291 din Codul Penal.

**d) Cumpărarea de influență**

Cumpărarea de influență este promisiunea, oferirea sau darea de bani ori alte foloase, pentru sine sau pentru altul, direct ori indirect, unei persoane care are influenţă sau lasă să se creadă că are influenţă asupra unui funcţionar public, pentru a-l determina pe acesta să îndeplinească, să nu îndeplinească, să urgenteze ori să întârzie îndeplinirea unui act ce intră în îndatoririle sale de serviciu sau să îndeplinească un act contrar acestor îndatoriri. Se pedepseşte cu închisoare de la 2 la 7 ani şi interzicerea exercitării unor drepturi. Fapta este incriminată prin art.292 din Codul Penal.

Referințe:

1. Codul Penal.

2. <https://www.transparency.org.ro/files/File/GCR.pdf>

3. Wikipedi